حسن حبشى محمد محمود ( القاهره ، 21 مارس 1915 - القاهره ، 17 يوليه 2005) ، مؤرخ و مترجم و باحث تاريخى مصرى كبير. كان استاذ فى تاريخ العصور الوسطى فى جامعة عين شمس فى القاهره كتب و ترجم و حقق عدد كبير من الكتب التاريخيه. بيعتبر من فطاحل المؤرخين المصريين فى العصر الحديث. اتلقب بـ " شيخ المؤءرخين ". اتولد فى القاهره فى حى السيده زينب سنة 1915 ، و بعد ما خلص دراسته المدرسيه دخل كلية الاداب قسم تاريخ فى جامعة فؤاد الاول و بعد ما أخد الليسانس فى التاريخ اخد الماجيستير سنة 1946 ، و بعدها سافر انجلترا و اخد شهادة الدكتوراه فى فلسفة التاريخ من جامعة لندن (1955). اشتغل " استاذ كرسى " فى التاريخ الإسلامى و الوسيط فى جامعة عين شمس ، و اشتغل ملحق ثقافى فى السفاره المصريه فى باكستان. شارك فى مؤتمرات دوليه كتيره و ساهم فى كتابة الموسوعات التاريخيه. بالإضافه لمؤلفاته عن العصور الوسطى و الحروب الصليبيه و العصر المملوكى ، بفضل علمه و نبوغه و تمكنه من لغات كتيره منها الانجليزى و الفرنساوى و اللاتينى ترجم كذا كتاب من كتب المصادر التاريخيه المهمه عن فترة الحروب الصليبيه زى كتاب وليام الصورى " تاريخ الاعمال اللى تمت ورا البحار "